«Адыгэ псалъэм» и щIэджыкIакIуэхэм захудогъазэ
Иужьрей махуэхэм редакцэм цIыху куэд къызэрыпсалъэм кърикIуащ мы тхыгъэр. ПщIэ зыхуэтщI ди щIэджыкIакIуэхэ, фэ фыщIоупщIэ газетыр махуэ къэс ныщIыфхуамыхьым и щхьэусыгъуэм. Абы и жэуапыр мыращ — мы илъэсым ди газетыр тхьэмахуэм щэ къыдэкIыну аращ икIи къэхъуам ди зэран хэлъкъым.
«АДЫГЭ псалъэм» и закъуэкъым апхуэдэ мардэм трагъэувар, «Кабардино-Балкарская правда», «Заман» газетхэри апхуэдизрэщ тхьэмахуэм дунейм къызэрытехьэнур. Апхуэдэ унафэ къащтащ газетхэр къыдэзыгъэкIхэу КъБР-м и Парламентымрэ Правительствэмрэ, республикэм и мызакъуэу, зэрыкъэралу экономикэ и лъэныкъэкIэ щытыкIэ гугъум зэритыр, мылъкур къыдэгъэхуэн зэрыхуейр я тегъэщIапIэу.
Дызэрыщыгъуазэщи, газет къыдэгъэкIыным текIуадэр мащIэкъым. Апхуэдэу щытми, ар удынышхуэ хуэхъуну къыдолъытэ ди анэдэлъхубзэр лэжьэным. Дигу зэрыдгъэфIырщи, ар пIалъэкIэ зыхуэкIуа Iэмалу къыджаIащ, экономикэ щытыкIэр зэпIэзэрыт хъужмэ е нэгъуэщI хэкIыпIэхэр къагъуэтмэ, ди газетхэри тхьэмахуэм тхуэ къыдэкIыу зэтраублэжыну я мурадщ.
Шэч хэмылъу, дэри къыдэхьэлъэкIащ газетым и къыдэкIыгъуэхэр зэрагъэмэщIар, сыту жыпIэмэ, дэ нэсу зыхыдощIэ бзэм зиужьынымкIэ, ар лъэпкъым фIэмыкIуэдынымкIэ ди пщэ къыдэхуэ жэуаплыныгъэр. Зым и дежкIи щэхукъым — бзэр щымыIэжмэ, лъэпкъи щыIэжынукъым. Ди фIэщ мэхъу фэри нэхъыбэу фызыгъэпIейтейр ди бзэм апхуэдэ шынагъуэ къыщхьэщымыгъэхьэнырауэ зэрыщытыр.
КъимыдэкIэ, илъэс ныкъуэм хуэзэу пощтым Iэ тедзапщIэу фIихащ тхьэмахуэм тхуэ къызэрыдэкIыу щытам тещIыхьа уасэр. Иджы абы лейуэ ахъшэ ефтауэ къыщIэкIащ. Ар къыватыжын-къывамытыжыным теухуауэ фыщыщIэупщIэ хъуну къыщIэкIынщ Iэ щытевдза пощт IуэхущIапIэхэм.
«Адыгэ псалъэ» газетым и редакцэм и лэжьакIуэхэр.
